Acennay deg usefru lɣerba yemmeslay-d ɣef tmara d lḥif i yessawaḍen iminig ad yeǧǧ tamurt-is d twacult-is. Maci d lebɣi-is i t-yettawin maca d leɛra d lexṣaṣ yettidir deg tmura n medden, iminig yezga yessaram yiwen wass ad d-yejbu ɣer tarwa-s d watmaten-is, d wayen akk icebḥen tamurt-is ama d adrar neɣ d tiẓgi. Anaẓur yessebgen-d akken iwata belli aɣrib werǧin yefreḥ yiwen wass, ɣas ma tafekka-s deg lɣerba meɛna allaɣ-is d wul-is llan deg tmurt-is. Akken yettwekkid, yettḥawat deg wat tmurt-is ad fahmen sebba n lɣiba iḍulen, ur telli ara d jjiḥ maca d taswiɛt yettwaḥarsen i d-yennan akken. Maca ɣas ma d uguren d yiɛewwiqen ṭṭuqten asirem deg wul n yiminig werǧin yensa, asirem n tuɣalin yezga yessawal-d.